b"\n_START_ARTICLE_\nSant Miquel del Pui\n_START_SECTION_\nHist\xc3\xb2ria\n_START_PARAGRAPH_\nDiversos documents dels segles XI i XII (1042, 1109...) ja parlen del lloc de Segur (Segun), amb diferents advocacions: sant Fructu\xc3\xb3s, o Fruit\xc3\xb3s, sant Feliu, que podrien ser advocacions antigues d'aquesta esgl\xc3\xa9sia o altres esgl\xc3\xa9sies del terme. Al segle XIV (1314, 1391) consta l'esgl\xc3\xa9sia de Sant Miquel de Segur com a parroquial del terme; en aquell moment consta com a vila el Puig de Segur i no la Pobla, tot i que la vila nova de la Pobla reb\xc3\xa9 carta pobla (d'aqu\xc3\xad el nom) el 1336, i que el 1381 ja hi consten 12 focs (uns 60 habitants), davant dels 6 (la meitat) del Puig._NEWLINE_En relacions del segle XVIII (1758) l'esgl\xc3\xa9sia de Sant Miquel consta ja com a deixada i in\xc3\xbatil per al culte, per\xc3\xb2 es va mantenir com a capella pertanyent a la parr\xc3\xb2quia de la Mare de D\xc3\xa9u de la Ribera de la Pobla de Segur almenys fins al 1904, darrer any en qu\xc3\xa8 encara consta com a tal._NEWLINE_Fins a l'extinci\xc3\xb3 dels senyorius, el 1831, Sant Miquel del Pui formava part dels dominis del marqu\xc3\xa8s de Pallars, que eren tamb\xc3\xa9 ducs de Cardona i de Segorb i vescomtes de Vilamur.\n_START_SECTION_\nCaracter\xc3\xadstiques\n_START_PARAGRAPH_\nSant Miquel del Pui, o de Segur, era una esgl\xc3\xa9sia rom\xc3\xa0nica d'una nau, coberta, possiblement, amb volta de can\xc3\xb3 semicircular, refor\xc3\xa7ada a la nau per tres arcs torals. A llevant, un absis semicircular, habitual en el rom\xc3\xa0nic, fa de cap\xc3\xa7alera de la nau. L'arc presbiteral era de punt rod\xc3\xb3, per\xc3\xb2 fins abans de la restauraci\xc3\xb3 en tenia un d'apuntat a sota que l'estintolava perqu\xc3\xa8 no caigu\xc3\xa9s. L'absis t\xc3\xa9 tres finestres de doble esqueixada, que han estat molt restaurades._NEWLINE_La porta, de mig punt, que s'ha conservat, \xc3\xa9s a la fa\xc3\xa7ana de ponent, i al mur nord hi havia una altra porta, m\xc3\xa9s petita._NEWLINE_L'aparell \xc3\xa9s molt irregular, per\xc3\xb2 ben escairat i repartit en filades regulars. No hi ha ornamentaci\xc3\xb3 exterior, fora de les restes de lesenes a l'absis, que fan pensar en una decoraci\xc3\xb3 d'estil llombard (la que \xc3\xa9s visible actualment \xc3\xa9s fruit de la imaginaci\xc3\xb3 dels autors de la reconstrucci\xc3\xb3). Tot fa pensar en una edifici del segle XII arca\xc3\xaftzant; \xc3\xa9s a dir, amb formes i t\xc3\xa8cniques constructives pr\xc3\xb2pies de l'XI._NEWLINE_L'esgl\xc3\xa9sia, restaurada els darrers anys del segle XX per l'entusiasme de ve\xc3\xafns de la Pobla de Segur, conserva sencera la planta i els murs perimetrals, per\xc3\xb2 no la coberta. La restauraci\xc3\xb3, feta a iniciativa popular i, per tant, elogiable, en alguns punts es mostra una mica excessiva, no sempre empresa amb criteris arqueol\xc3\xb2gics com, per exemple, l'adjunci\xc3\xb3 d'unes arcades cegues, que recorden les llombardes, a l'absis. Les mateixes finestres de l'absis tamb\xc3\xa9 han estat massa refetes.\n_START_SECTION_\nL'aplec de Sant Miquel\n_START_PARAGRAPH_\nEl 8 de maig de cada any se celebra en aquest indret l'Aplec de Sant Miquel, encara actualment de molta concurr\xc3\xa8ncia. En la celebraci\xc3\xb3 religiosa, se celebra missa i cant dels goigs de sant Miquel, i el Com\xc3\xba de Particulars de la Pobla de Segur reparteix un pa bene\xc3\xaft a cada assistent a l'aplec. Avui dia el pa es d\xc3\xb3na ja a la sortida de la vila, per\xc3\xb2 antigament es repartia a prop de la capella de sant Miquel, poc abans d'arribar-hi. Despr\xc3\xa9s dels actes religiosos, els assistents a l'aplec se solen quedar a dinar a l'esplanada on hi havia hagut el poble antic del Pui de Segur, gaudint d'un dia a l'aire lliure, en una \xc3\xa8poca que fa de bon estar-hi._NEWLINE_Aquest aplec est\xc3\xa0 documentat ja el 1758, si b\xc3\xa9 en un document del 1691 ja es mana als preveres de la Pobla que assisteixin a les processons a les ermites, si b\xc3\xa9 no especifica a quines fa refer\xc3\xa8ncia. El document del 1758 s\xc3\xad que parla clarament de sant Miquel._NEWLINE_L'historiador Lloren\xc3\xa7 S\xc3\xa0nchez i Vilanova ha documentat \xc3\xa0mpliament els aplecs de sant Miquel al llarg de la hist\xc3\xb2ria, un dels quals reprodueix Joan Bellmunt (op. cit.). S'hi descriu un aplec realment amb molta participaci\xc3\xb3 popular, amb process\xc3\xb3 des del pobla amb tota la faramalla t\xc3\xadpica de les processons del segle XIX i bona part del XX: penons i banderes, capellans i escolans al davant, amb una creu processional al capdavant, el poble endiumenjat al darrere, tothom vestit amb les millors robes que tenia, c\xc3\xa0ntics religiosos al llarg del cam\xc3\xad i en arribar a l'ermita, etc\xc3\xa8tera. Tamb\xc3\xa9 s'hi descriu el dinar, amb abundor de menjar i de licor, que ajudava a organitzar una bona gatzara, en la qual intervenia algun m\xc3\xbasic popular (acordi\xc3\xb3, viol\xc3\xad...) per tal d'organitzar la ballaruca... En acabar la missa, es feia la benedicci\xc3\xb3 del terme de la Pobla, per part del rector, i la tornada es feia de forma no organitzada, cadasc\xc3\xba al seu aire._NEWLINE_En l'actualitat, l'aplec ha canviat molt: s'ha redu\xc3\xaft molt el contingut religi\xc3\xb3s estrictament a la missa i el cant dels goigs, per\xc3\xb2 no es fa la process\xc3\xb3, at\xc3\xa8s que la major part d'assistents hi arriben en cotxe (tot i que cada any es pot observar un grup, m\xc3\xa9s o menys nombr\xc3\xb3s, que encara hi van caminant). De tota manera, el fet que sigui un dia de festa local fa que l'assist\xc3\xa8ncia sigui gran, encara: s'han arribat a repartir, alguns anys, fins a 3.000 panets."